# UE1 KESKEISET ASIAT KOEALUEESTA

* **Mitä uskonto on?**
  + Uskontojen kannattajien määrä viime vuosina kasvanut --> suurimmat uskonnot kristinusko (33%), islam (23%) ja hindulaisuus (14%), ja uskonnottomia 10%
  + Uskontojen tutkimus: uskontotieteen näkökulma on puolueetonta ja eri uskontoja vertailevaa ja teologia on yhtä uskontoa sen sisältäpäin tutkivaa
  + Uskonnon määritelmä: usko yliluonnolliseen, käsitys pyhästä ja vastaukset perimmäisiin kysymyksiin (esim. Mistä kaikki on saanut alkunsa ja mikä on elämän tarkoitus?)
  + Uskontojen luokittelutavat: syntyalue, syntyhistoria (onko perustajaa vai etninen?), leviämispyrkimys, jumalakäsitys (mm. polyteismi eli monijumalaisuus, monoteismi eli yksijumalaisuus ja panteismi eli jumala = universumi)
  + Kaikissa uskonnoissa näkyvät erilaiset ulottuvuudet: myytit, opit, moraali, riitit, yhteisöllisyys, uskonnolliset kokemukset ja aineellisuus
* **Juutalaisuuden, kristinuskon ja islamin pyhät kirjat**
  + Heprealainen Raamattu/ Tanak, kristittyjen Raamattu (Vanha ja Uusi testamentti) ja Koraani
  + syntyaika, mitä tiedetään kirjoittajista, keskeisiä hahmoja
  + sisältö pääpiirteittäin
    - Raamatun kirjaryhmien nimet ja tyylit
    - Koraanissa erityylisiä suuria: mm. lakeja, profeettakertomuksia ja vertauksia
  + tulkintatavat: fundamentalistinen eli kirjaimellinen tulkintatapa vs. liberaalit tulkintatavat, kuten pelastussanoman tärkeyttä yksityiskohtien sijaan korostava tulkintatapa
  + eksegetiikka: tutkitaan tieteellisesti mm. Raamatun tekstien syntyhistoriaa ja tyylilajeja
* **Juutalaisuus**
  + Syntyhistoria:
    - Aabraham ja Mooses solmivat liiton: Tooran käskyt muodostavat juutalaisten lain, jota pitää noudattaa, jotta Jumala siunaa valittua kansaansa eli juutalaisia / Israelin kansaa
    - ensimmäinen suuri kuningas, Daavid, Jerusalemin temppelin rakentaminen ja pakkosiirtolaisuus Babyloniaan (juutalaisuuden muotoutumisen aikaa)
  + Oppi:
    - monoteismi, messiaan odotus
    - Tooran noudattaminen (mm. kosher-ruoka ja ympärileikkaus)
    - Tooran noudattamisen perusteella viimeinen tuomio: taivas tai kadotus, mutta lopulta kaikki pelastuvat
  + Riitit ja juhlat:
    - ympärileikkaus, bar/bat mitsva (uskonnollinen täysi-ikäisyys)
    - sapatti (lepopäivä), hanukka, pesah, jom kippur
  + Myöhäisempää historiaa:
    - antisemitismi (juutalaisvastaisuus), juutalaisvainot, sionismi (juutalaisnationalismi)
    - Israelin valtion perustaminen sekä sen vaikutus palestiinalaisten ja Israelin välisiin konflikteihin
    - nykyään kannattajia 14 milj., joista 6 milj. Israelissa ja miltei saman verran Yhdysvalloissa (suuntauksia mm. fundamentalistiset ortodoksijuutalaiset ja liberaalimmat reformijuutalaiset)
* **Kristinusko**
  + Syntyhistoria:
    - Jeesuksen elämä, opetukset ja opetuslasten usko Jeesuksen ylösnousemukseen ja siihen, että hän on luvattu messias (ristiinnaulittiin n. 30 jaa.)
    - Paavali erotti kristinuskon juutalaisuudesta ja määritteli kristinuskon keskeisiä ydinoppeja, kuten pelastuskäsityksen
    - suurin uskonto, vaikuttaa kaikkialla maailmassa, jakautunut suuntauksiin: roomalais-katolinen, ortodoksinen sekä protestanttiset kirkot eli luterilainen, anglikaaninen ja reformoitu kirkko sekä ns. protestanttiset vapaat suunnat
  + Oppi:
    - perisynti --> pelastus ei voi olla omaa ansiota
    - pelastuskäsitys: pelastus tapahtuu vain uskomalla, Jumalan armosta, sillä Kristuksen ristikuolema on sovittanut ihmisen synnit
    - kyseessä on uusi liitto Jumalan ja koko ihmiskunnan kanssa, joka korvasi vanhan, vain juutalaisia eli ”valittua kansaa” koskeneen liiton (siksi Vanha ja Uusi testamentti)
    - kolminaisuusoppi: Isä (Luoja), Poika (sovittaja), Pyhä henki (uskon synnyttäjä) kaikki saman Jumalan eri persoonia
    - Jeesuksen etiikka: lähimmäisen rakkaus ja tasa-arvo (mm. rakkauden kaksoiskäsky ja kultainen sääntö), myös kymmenen käskyä tärkeitä
    - viimeinen tuomio: uskovat taivaaseen, muut kadotukseen --> lopullisuudesta erilaisia tulkintoja
  + Riittejä ja juhlia:
    - kaste (seurakuntaan liittäminen) ja ehtoollinen (leipä ja viini ovat Kristuksen ruumis ja veri) kaikissa kirkkokunnissa
    - muita sakramentteja esim. katolisessa kirkossa rippi ja ortodoksisessa kirkossa sairaan voitelu
    - joulu (Jeesuksen syntymä), pääsiäinen (Jeesuksen kuolema ja ylösnousemus), helatorstai (Jeesuksen taivaaseen astuminen), helluntai (seurakunnan syntymä)
* **Islam**
  + Syntyhistoria:
    - Muhammedin ilmestyksistä koottiin kirjaimellisesti Jumalan sanaa oleva Koraani
    - alun vastustuksen jälkeen sai vallattua suuria alueita Arabian niemimaalta (600-luku jaa.) ja pian levisi laajemmallekin
  + Oppi:
    - ehdoton monoteismi (Allah), Muhammed on viimeinen ja tärkein Jumalan profeetta eli sanansaattaja (aiempia mm. Mooses ja Jeesus)
    - islam ja muslimi -termit viittaavat Jumalan tahtoon alistumiseen
    - viisi uskonelämän peruspilaria: uskontunnustus, rukous 5 x päivässä, almuvero vuosittain tuloista mm. köyhille, Ramadan-paasto kerran vuodessa, pyhiinvaellus Mekkaan kerran elämässä
    - tulkintaongelmia tuottavia ohjeita: ruokasäädökset (mm. alkoholi, veri ja sianliha kiellettyjä, halal-liha), pukeutuminen säädyllisesti (huivi-kysymys) sekä jihad (henkistä taistelua omaa pahuutta vastaan vai islamin aseellista puolustamista ja levittämistä?)
    - viimeinen tuomio: uskovat paratiisiin, epäuskovat kadotukseen, josta vapautuu kärsittyään rangaistuksensa
  + Nykytilanne:
    - suuntauksia: sunnalaiset (enemmistö), shiialaiset, suufilaiset (mystiikka)
    - toiseksi suurin uskonto, vaikuttaa eniten Lähi-idässä, Pohjois-Afrikassa ja Indonesiassa
    - siirtolaisuus tuottanut joitakin ongelmia Euroopassa: sopeutuminen, pukeutumiskysymykset, moskeijoiden rakentaminen, ääriliikkeet ja islam mediassa
* **Sekularisaatio**
  + modernisaation tuottamia haasteita uskonnoille: uskonnottomat maailmankatsomukset (kuten humanismi ja uusateismi), tasa-arvokysymykset ja tieteen merkitys nykyihmisen maailmankuvalle (maailmankuva = millainen maailma on? maailmankatsomus = millaista on hyvä elämä?)
  + maallistuminen eli uskonnon merkityksen väheneminen eri tasoilla: yksilön taso (uskonto yksityistyy ja yksilöllistyy), uskonnollisten yhteisöjen (hallinto ja sanomat muuttuneet) ja yhteiskunnan tasolla (uskonto nykyään erillinen osa-alue yhteiskunnassa eikä vaikuta valtion asioihin) --> suurinta Euroopassa ja Pohjois-Amerikassa
  + uskonnoton elämä:
    - ateistit (kieltävät yliluonnollisen), agnostikot (eivät ota kantaa yliluonnollisen olemassaoloon) ja uskontokuntiin kuulumattomat
    - uskonnolle vaihtoehtoiset perinteet ja toiminta (ET-opetus, Prometheus-leirit jne.)
    - mm. vapaa-ajattelijat ja humanistiliitto ajavat etuja
* **Nykyajan uskonnollisuuden kirjo**
  + fundamentalistinen (oman uskonnollisen ihanteen mukainen yhteiskunta tavoitteena), konservatiivinen (uskonnollista perinnettä uhkaavien muutosten vastustaminen) ja liberaali uskonnollisuus (uudistumista ja aikakauteen sopeutumista tarvitaan uskonnossa)
  + uusi uskonnollisuus: uudet uskonnolliset liikkeet (esim. skientologia), uskonnollinen individualismi (yksilöllinen uskomisen tapa) ja uushenkisyys (esim. meditaatio mielen hyvinvoinnin edistämisessä)
* **Uskonnot ja yhteiskunta**
  + uskonnon ja valtion suhteiden mallit: uskonnonvapaus (positiivinen eli oikeus uskontoon ja negatiivinen eli oikeus uskonnosta) eli valtion puolueeton suhtautuminen uskontoon, valtio suosii yhtä uskontoa tai valtio kieltää uskonnon
  + uskonnot ja väkivalta (ISIS, Al Qaida, fundamentalististen kristillisten ryhmien iskut aborttiklinikoille jne.)
  + uskonnot ja maailmanrauha (uskontodialogi, YK:n Religions for Peace, Suomen Kirkon Ulkomaanavun rauhanvälitystyö jne.)

**Muutamia vinkkejä lukutekniikkaan**

* + **Lue vähän kerrallaan, pitkällä aikavälillä.** Tämä on tutkitusti paljon tehokkaampaa kuin viime hetkellä ja kerralla kaiken pänttääminen.
  + **Silmäile oppikirjan sisällysluettelo läpi ennen varsinaista lukemista kokonaiskuvan saamiseksi koealueesta ja sen sisältämistä kokonaisuuksista**. Oppimisen kannalta kokonaisuuksien hahmottaminen ja vasta sen jälkeen yksityiskohtiin siirtyminen on tehokkaampaa kuin yksityiskohtien pänttääminen irrallisesti.
  + **Lue aina pieni osio kerrallaan otsikosta seuraavaan otsikkoon saakka. Palaa kunkin osion luettuasi jälkeen sen otsikkoon ja mieti, miten se edusti lukemaasi sisältöä. Keksi itsellesi kysymyksiä osion keskeisimmistä seikoista ja vastaa niihin.** Asiat jäävät tutkitusti näin muistiin paljon paremmin kuin vain passiivisesti lukemalla.
  + **Laadi käsitekarttoja tai muita omia muistiinpanoja koealueesta sekä tee myös omia merkintöjä oppitunneilla kirjoitettuihin muistiinpanoihin**. Näin muokkaat tietoa etkä vain toista sitä, ja oppiminen on tehokkaampaa!
  + **Opeta koealueen sisältöjä perheenjäsenellesi tai kaverillesi.** Opiskelkaa yhdessä! Kun asian joutuu opettamaan muille, on se pakko tehdä ensiksi itselle ymmärrettäväksi, ja jälleen oppiminen on taattua!